РЕГЛАМЕНТ ЗА ИЗПЪЛНЕНИЕ (ЕС) № 410/2014 НА КОМИСИЯТА
от 23 април 2014 година
за изменение на Регламент за изпълнение (ЕС) № 293/2012 по отношение на наблюдението на емисиите на CO2 на нови леки търговски превозни средства, чийто тип е одобрен в рамките на многоетапен процес
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства (1), и по-специално член 8, параграф 9, първа алинея от него,
като има предвид, че:
(1)
В приложение ХII към Регламент (ЕО) № 692/2008 на Комисията (2) е установен нов метод за определяне на емисиите на CO2 и разхода на гориво на превозните средства от категория N1, чийто тип е одобрен в рамките на многоетапен процес (наричани по-нататък „превозни средства с многоетапно одобрение на типа“). Този нов метод трябва да се прилага от 1 януари 2014 г., но при желание може да се прилага и от 1 януари 2013 г.
(2)
В част Б, точка 7 от приложение II към Регламент (ЕС) № 510/2011 се предвижда, че специфичните емисии на CO2 на напълно комплектуваните превозни средства трябва да се разпределят на производителя на базовото превозно средство. Това налага напълно комплектуваните превозни средства да могат да се установяват при наблюдението, както и да може да се идентифицира производителят на базовото превозно средство. Също така това изисква определени данни във връзка с базовото превозно средство да се определят съгласно новата методика по приложение ХII към Регламент (ЕО) № 692/2008.
(3)
В съответствие с член 8, параграф 5 от Регламент (ЕС) № 510/2011 производителите на базовите превозни средства имат право да проверяват данните във връзка с превозните средства с многоетапно одобрение на типа, на чиято база са изчислени техните цели за специфични емисии на CO2. По тази причина е целесъобразно да се установят подробни разпоредби за обмена на съответните данни между производителите и Комисията.
(4)
Поради спецификите и характеристиките на системите си за регистрация на превозните средства е възможно обаче държавите членки да не могат да представят всички данни от значение за наблюдението на превозните средства с многоетапно одобрение на типа, посочени в подробните данни по приложение II към Регламент (ЕС) № 510/2011. Поради това Комисията следва да има възможността да взема предвид данните, представени от производителите като част от процеса на проверка по член 8, параграф 5 от Регламент (ЕС) № 510/2011 за определяне на предварителните цели за специфични емисии.
(5)
По тази причина производителите следва да представят на Комисията и Европейската агенция за околната среда (ЕАОС) идентификационните номера на превозните средства (VIN), които са определили за леките търговски превозни средства, продадени през предходната календарна година или за които е издадена гаранция през същата година. Също така производителите следва да имат възможността да представят на Комисията подробни данни във връзка с тези превозни средства. За да се вземат предвид тези данни при изчисляване на предварителните цели, производителите следва да предоставят данните си на Комисията и ЕАОС по същото време, по което държавите членки представят годишните данни.
(6)
Като съпоставя подробните данни от държавите членки с тези от производителите, основани на VIN, Комисията следва да изготвя набор от предварителни данни за изчисление на предварителните цели. Наборът от предварителни данни, който трябва да се съобщава на производителя, следва да включва VIN за тези записи, за които двата набора от данни могат да се съпоставят. Ако е необходимо, наборът от предварителни данни следва да включва и тези записи, в които VIN от държавите членки не отговарят на VIN от производителя. В този случай записите следва да се изпращат на производителя без VIN. Наборът от предварителни данни, с изключение на VIN, следва да се прави обществено достояние съгласно член 8, параграф 4 от Регламент (ЕС) № 510/2011.
(7)
За да се осигури пълно съответствие на изискванията по Регламент за изпълнение (ЕС) № 293/2012 на Комисията (3) с тези, които са приложими към леките автомобили по Регламент (ЕС) № 1014/2010 на Комисията (4), е целесъобразно да се адаптират изискванията, съгласно които производителите уведомяват за грешки в съответствие с разпоредбите на посочения регламент.
(8)
Регламент за изпълнение (ЕС) № 293/2012 следва да се измени съответно.
(9)
Мерките, предвидени в настоящия регламент, са в съответствие със становището на Комитета по изменение на климата,
ПРИЕ НАСТОЯЩИЯ РЕГЛАМЕНТ:
Член 1
Регламент за изпълнение (ЕС) № 293/2012 се изменя, както следва:
1)
в член 2 точка 3 се заменя със следното:
„3)
„подробни данни от мониторинга“ са подробните данни, определени в част В, раздел 2 от приложение II към Регламент (ЕС) № 510/2011, които са разбити по производител и серия на превозното средство, определена от типа, варианта и версията или, ако е приложимо - за едно превозно средство, определено от идентификационния номер на превозното средство.“;
2)
член 8 се заменя със следното:
„Член 8
Превозни средства, които не са обхванати от ЕО одобрението на типа
Когато леките търговски превозни средства са предмет на национално одобрение на типа за малки серии в съответствие с член 23 от Директива 2007/46/ЕО или на индивидуални одобрения в съответствие с член 24 от посочената директива, държавите членки информират Комисията за съответните номера на тези превозни средства, регистрирани на тяхна територия.
При попълване на подробните данни от мониторинга компетентният орган посочва името на производителя в колоната „Име на производителя в регистъра на държавата членка“ във формàта по част В от приложение II към Регламент (ЕС) № 510/2011 и в колоната „Име на производителя - стандартно наименование в ЕС“ едно от следните обозначения:
а)
„AA-IVA“ - за съобщаване за типове превозни средства, одобрени индивидуално;
б)
„AA-NSS“ - за съобщаване за типове превозни средства, одобрени на национално равнище в малки серии.“;
3)
член 10 се изменя, както следва:
а)
в параграф 1 се добавя следната алинея:
„Когато данните се представят съгласно параграф 3 от настоящия член, лицето за връзка, посочено от производителя, има също така правото да качва подробните данни в Хранилището за данни на Европейската агенция за околната среда.“;
б)
добавят се следните параграфи 3 и 4:
„3. За целите на проверката на предварителните данни и най-късно до 28 февруари всяка година производителите представят на Комисията идентификационните номера на превозните средства на всички леки търговски превозни средства (комплектувани, напълно комплектувани или некомплектувани), които са продали през предходната година в Съюза или за които са издали гаранция през същата година. Едновременно с това производителите могат да представят на Комисията подробните данни по приложение II към Регламент (ЕС) № 510/2011 във връзка с тези превозни средства.
Данните се изпращат чрез електронен обмен на Хранилището за данни, управлявано от Европейската агенция за околната среда.
4. Когато производителите не представят номерата за проверка на превозните средства и подробните данни по параграф 3, предварителните цели за специфични емисии се изчисляват въз основа на подробните данни, представени от държавите членки.“;
4)
вмъкват се следните членове 10a и 10б:
„Член 10а
Уведомяване от производители за грешки
1. Производителите, които уведомяват за грешки в съответствие с член 8, параграф 5 от Регламент (ЕС) № 510/2011, използват като основа за своето уведомление набора от предварителни данни, който Комисията им е съобщила по реда на член 8, параграф 4.
Уведомлението за грешка включва всички набори от данни, свързани с регистрациите на превозни средства, за които подаващият уведомлението производител носи отговорност. При напълно комплектувани превозни средства отговорният производител е производителят, който носи отговорност за ЕО одобрението на типа на базовото превозно средство.
Грешката се посочва в отделна графà в набора от данни за всяка версия, озаглавена „Коментар на производителя“, при което се посочва един от следните кодове:
а)
код А, ако записите са били променени от производителя;
б)
код B, ако превозното средство е неидентифицируемо;
в)
код C, ако превозното средство не попада в обхвата на Регламент (ЕС) № 510/2011 или е изтеглено от производство;
г)
код D, ако производителят, към който е бил отнесен даден запис, е производителят на напълно комплектуваното превозно средство, а не на некомплектуваното базово превозно средство.
За целите на буква б) превозно средство е неидентифицируемо, ако производителят не може да установи превозното средство въз основа на идентификационния номер на превозно средство, представен от държавата членка, или ако записът не съдържа такъв номер и превозното средство не може да се идентифицира по друг начин.
За целите на буква г) производителят на крайното превозно средство посочва и името на производителя на базовото превозно средство в отделна графà, озаглавена „Забележки на производителя“.
2. Когато производител не е уведомил Комисията за грешки в съответствие с параграф 1 или когато уведомлението е изпратено след изтичане на тримесечния срок, предвиден в член 8, параграф 5 от Регламент (ЕС) № 510/2011, оповестените в съответствие с член 8, параграф 4 от посочения регламент предварителни стойности се считат за окончателни.
3. Когато уведомлението за грешка по параграф 1 включва идентификационни номера на превозни средства, то се изпраща на Хранилището за данни по член 10, параграф 3, а в останалите случаи се представя на неизтриваем електронен информационен носител с надпис „Notification of error - CO2 from vans“ по пощата на следния адрес:
European Commission
Secretariat-General
1049 Bruxelles/Brussel
Belgique/België
Електронно копие от уведомлението се изпраща за сведение до следните служебни електронни адреси:
EC-CO2-LDV-IMPLEMENTATION@ec.europa.eu
и
CO2-monitoring@eea.europa.eu.
Член 10б
Изготвяне на предварителните данни
1. Когато производителите изпращат данни на Комисията съгласно член 10, параграф 3, наборът от предварителни данни, който се съобщава на производителя, включва:
а)
записите, включително идентификационните номера на превозни средства, в случаите, когато идентификационните номера на превозни средства, които са представени от производителя съгласно член 10, параграф 3, отговарят на представените от държавите членки, както е посочено в част В, раздел 2 от приложение II към Регламент (ЕС) № 510/2011;
б)
записите, които могат да се отнесат към производителя, но без идентификационните номера на превозни средства, в случаите, когато идентификационните номера на превозни средства, представени от държавите членки, не отговарят на тези, които са изпратени от производителите.
Изготвеният набор от предварителни данни, включително записите по букви а) и б), се съобщава на производителите съгласно член 8, параграф 4, втора алинея от Регламент (ЕС) № 510/2011.
Централният регистър на данните по член 8, параграф 4, първа алинея не включва данните за идентификационните номера на превозни средства.
2. Обработката на идентификационните номера на превозни средства не включва обработка на никакви лични данни, които могат да се свържат с тези номера, нито на каквито и да е данни, които биха дали възможност за свързване на идентификационните номера на превозни средства с лични данни.“;
5)
Приложение I се заменя с текста в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 23 април 2014 година.